Asylsøgeren Abdelaziz Alinezi sover dårligt om natten i øjeblikket.

Han bor på asylcenteret Vesløs i Nordjylland med sine seks børn. Men fremtiden for familien er usikker.

Lige inden sommerferien fik de nemlig afslag på asyl fra Udlændingstyrelsen.

Styrelsen har efter flere måneders undersøgelse af identiteten på 634 asylsøgere, der alle sagde, at de var forfulgte og undertrykte statsløse fra Kuwait, fundet frem til, at størstedelen i virkeligheden slet ikke kommer derfra, skriver Jyllands-Posten i dag.

Og Abdelaziz Alinezi er en af dem, som myndighederne tror kommer fra Irak i stedet for Kuwait.

Læs også : Lyver asylansøgere vil regeringen bremse permanent ophold

BIDOONER Bidoon betyder ”uden nationalitet” og referer til den statsløse befolkning i Kuwait.

Man sondrer mellem de registrerede bidooner, der besidder et såkaldt sikkerhedskort, og uregistrerede bidooner. Både de uregistrerede og registrerede har siden midten af 1980’erne været anset for at være illegale borgere.

De uregistrerede bidoonere har ikke adgang til arbejde, bolig, sundhedshjælp, offentlige dokumenter, rejsedokumenter, ydelser fra staten. Desuden er der kun begrænset adgang til uddannelse og skolegang. Kilde: Dansk Flygtningehjælp, temarapport, 2016

- Det passer ikke. Jeg er født i Kuwait og kommer derfra. Myndighederne kan ikke sende mig tilbage til Irak. For jeg er ikke derfra, siger han til DR Nyheder.

Ikke overrasket over styrelsen

Ifølge ham er familien bidoonere, som er statsløse borgere i Kuwait. De er flygtet fra landet, fordi regimet undertrykker og forfølger dem.

Men han er ikke overrasket over, at de danske myndighederne ikke tror på ham.

- I 300 år har Kuwait ikke anerkendt min familie eller folk. Så det er ikke overraskende, at Danmark heller ikke gør det. Det er den samme historie om og om igen.

Nu har han taget sagen videre til Flygtningenævnet, der er familiens sidste mulighed for at opnå asyl i Danmark. Og han frygter for sin egen og børnenes fremtid, hvis de bliver sendt tilbage.

- De sender os i fængsel, hvis vi tager tilbage til Kuwait. Jeg kan ikke sove om natten og har ondt i hjertet. Jeg er bange på mine børns vegne.

Læs også : Mange forsøger at snyde sig til asyl i Danmark

Største sag om identitetssnyd

Udlændingestyrelsen er dog ret sikre på, at de 634 afviste asylansøgere har snydt med deres identitet. Styrelsen kalder det 'den største sag om identitetssnyd nogensinde' og har konkrete beviser.

- Vi har blandt andet på en mobiltelefon fundet en instruks i, hvad man skal sige for at fremstå som én, der kommer fra Kuwait, siger Anders Dorph, vicedirektør i Udlændingestyrelsen, til DR Nyheder.

På telefonen var der meget konkrete og direkte anvisninger til, hvordan man eksempelvis skal tælle med fingerene, fordi mange af de statsløse er analfabeter.

- Der er også instrukser omkring, at man skal vide hvem, der er leder i landet, hvem der spiller på fodboldholdet, og hvordan møntfoden ser ud.

Alt sammen noget der skal bruges for at fremstå troværdig i en samtale med styrelsen, siger Anders Dorph.

Eksplosion i antal bidoonere

Noget andet, der ledte myndighederne på sporet, af at noget måske ikke helt hang sammen, er antallet asylansøgere.

Ifølge Jyllands-Posten er personer fra Kuwait nemlig et særsyn i det danske asylsystem.

Eksempelvis kan man tælle på fingrene, hvor mange bidoonere, der søgte om asyl i Danmark for blot få år siden.

I 2013 og 2014 var der tre og i 2014 syv bidoonere, der søgte om asyl.

Men i løbet af slutningen af 2015 og starten af 2016 voksede tallet pludselig til knap 1.200.